Leder til Skovhuset Sorø

Til vores engagerede personale og dejlige børn søger vi en pædagog med ledererfaring til en fuldtidsstilling i verdens bedste skovbørnehave.

Da vores nuværende leder går på efterløn, søger Skovhuset ny leder.

Vi søger en leder der værdsætter vore værdier, og ønsker at medvirke til at fastholde og vedligeholde – stemning – relation – respekt – humør – stemthed – ansvarlighed.

Vi er en skovbørnehave med masser af hjertevarme og fællesskab. Vi har to børnegrupper, Spirerne og Jordfræserne der er aldersintegrerede. Naturen danner baggrund for alt, hvad vi foretager os, og vi bruger næsten al vores tid ude - hele året. Vores mål er, at børnene lærer at færdes i og få kendskab til naturen samt lærer at respektere dyre - og planteliv.

Vi er inspireret mange steder fra. Rudolf Steiner har bragt os årstidsfester – sange og eventyr, men Mindfulness – Marte Meo, Narrativ pædagogik og mange andre strømninger, danner tillige vores dna.

Skovhuset Sorø er en natur- og kulturbørnehave, som ligger i udkanten af Sorø. Vi er et privat dagtilbud, som er ejet og drevet af forældrekredsen. Vi er 44 børn, fem pædagoger inklusive leder, og to pædagogmedhjælpere. Vi har et godt psykisk arbejdsmiljø og ret lavt sygefravær.

**Hos os kender alle hinanden – både personale, børn og forældre.**

Vores værdier og menneskesyn udspringer af et solidarisk og demokratisk livssyn, hvor alle behandler hinanden med anerkendelse og respekt, og hvor man giver hinanden plads til at være sig selv. Vi møder barnet der, hvor det er, og sammen med barnet går vi et skridt videre i ukendt retning. Dermed er vores mål at bidrage til selvudvikling og selvværd. Hos os er relationen det vigtigste, og adgangen til al udvikling.

#### **Personaleledelse og pædagogisk engagement**

Du skal lede en erfaren personalegruppe, med flere medarbejdere der har været her i lang tid, som har et tæt samarbejde og en god dynamik.

Samarbejde er meget vigtigt – både blandt personalet men også mellem personale og forældregruppe.

Nærhed og indlevelse i børnehøjde er det centrale omdrejningspunkt for arbejdet med børnene i Skovhuset. Du skal, i samarbejde med personalet, planlægge, udføre og evaluere pædagogiske forløb med udgangspunkt i den aktuelle børnegruppe og de pædagogiske værdier i børnehaven.

**Administration, drift og samarbejde**

Skovhuset er en veldrevet institution såvel økonomisk som pædagogisk.

Udover arbejdet med personaleledelse og børnene vil du have en række administrative opgaver, herunder budgetansvar, ugeplanlægning, personale- og forældresamtaler, ventelistehåndtering mv.

Økonomistyring og administration sker i samarbejde vores bogholder samt Støtteforeningen, der står for venteliste, opskrivning og udmeldelse.

Du vil også have et tæt samarbejde med en aktiv forældrebestyrelse og en engageret forældregruppe. Arbejdet vil efter aftale være fordelt således, at ca. halvdelen af arbejdstiden bruges på administrative opgaver, mens resten af tiden bruges på det pædagogiske arbejde med børnene og personalet.

**Faglig og personlig profil**

Du er uddannet pædagog og har erfaring med ledelse fra anden institution ligesom du brænder for naturen og udelivet. Du har økonomisk overblik, arbejder struktureret og har it-forståelse.

Vi forventer desuden, at du:

* er aktiv i samspillet med børnene, og kan sætte ting i gang og skabe glæde og sjov i en travl hverdag.
* er anerkendende og skaber tryghed og omsorg for de enkelte børn og gruppen som helhed.
* udviser ansvarlighed over for institutionens værdier.
* kan bygge bro mellem barnets to verdener (børnehaven og hjemmet) ved at opbygge et positivt samarbejdsklima med forældregruppen baseret på tillid, gensidig respekt og åben dialog.
* kan inspirere og stimulere børnene til viden om naturen og selv har en nysgerrighed i forhold til at forstå fænomener og sammenhænge i naturen.
* at du kan formidle institutionens pædagogiske mål og stille krav/forventninger til forældrenes samarbejde om barnet og dets liv i institutionen.

Vi tilbyder til gengæld et spændende og udfordrende arbejde, hvor du vil få stor indflydelse og kan gøre en forskel for børn, forældre og medarbejdere. Vi har en dejlig børnehave, som har et rigtig godt ry og med en stor søgning. Der er et stærkt forældreengagement og 44 livsglade børn. Med andre ord kan du være med til at sikre vores børn ”Den bedste start på livet”.

**Yderligere oplysninger**

Stillingen er på 37 timer pr. uge og med tiltrædelse 1. juli 2021.

Vores nuværende leder deltager i ansættelse og fratræder senest 31. juli, hvorfor en indføring og overdragelse af opgaver vil finde sted.

Lønnen følger overenskomsten mellem DLO og BUPL. Du kan læse mere om vores børnehave på [www.skovhusetsoroe.dk](http://www.skovhusetsoroe.dk).

Har du spørgsmål til stillingen, er du velkommen til at kontakte nuværende leder, Jan Grauengaard på tlf. 57833638/24224211

Ansøgningen sendes til [job@skovhusetsoroe.dk](mailto:job@skovhusetsoroe.dk) Vi vil løbende holde ansættelsessamtaler, så potentielle ansøgere opfordres til at søge snarest. Ansøgningsfristen er 10. maj 2021.

Evt. besøg i Skovhuset aftales med Jan Grauengaard, på tlf. 57833638/24224211

Vi gør opmærksom på, at du med din ansøgning giver samtykke til, at Skovhuset må behandle og opbevare dine personlige oplysninger i indtil 3 mdr. efter ansøgningsfristen i forbindelse med dette jobopslag, hvorefter det slettes.